P9_TA(2022)0276

Kauppaa ja investointeja koskeva indopasifisen alueen strategia

Euroopan parlamentin päätöslauselma 5. heinäkuuta 2022 kauppaa ja investointeja koskevasta indopasifisen alueen strategiasta (2021/2200(INI))

(2023/C 47/02)

Euroopan parlamentti, joka

— ottaa huomioon 16. syyskuuta 2021 annetun komission ja unionin ulkoasioiden ja turvallisuuspolitiikan korkean edustajan yhteisen tiedonannon EU:n yhteistyöstrategiasta indopasifisella alueella (JOIN(2021)0024),

— ottaa huomioon 16. huhtikuuta 2021 annetut neuvoston päätelmät EU:n yhteistyöstrategiasta indopasifisella alueella,

— ottaa huomioon Alankomaiden 13. marraskuuta 2020 julkaiseman indopasifista aluetta koskevan strategian ”Indo-Pacific: Guidelines for strengthening Dutch and EU cooperation with partners in Asia” (indopasifinen alue: suuntaviivat Alankomaiden ja EU:n yhteistyön vahvistamiseksi Aasian kumppaneiden kanssa),

— ottaa huomioon Saksan liittohallituksen indopasifista aluetta koskevat poliittiset suuntaviivat syyskuulta 2020,

— ottaa huomioon 1. joulukuuta 2021 annetun komission ja unionin ulkoasioiden ja turvallisuuspolitiikan korkean edustajan yhteisen tiedonannon ”Global Gateway” (JOIN(2021)0030),

— ottaa huomioon 18. helmikuuta 2021 annetun komission tiedonannon ”Kauppapolitiikan uudelleentarkastelu – Avoin, kestävä ja määrätietoinen kauppapolitiikka” (COM(2021)0066),

— ottaa huomioon 12. maaliskuuta 2019 annetun komission ja unionin ulkoasioiden ja turvallisuuspolitiikan korkean edustajan yhteisen tiedonannon ”Strateginen katsaus EU:n ja Kiinan suhteisiin” (JOIN(2019)0005),

— ottaa huomioon 19. syyskuuta 2018 annetun komission ja unionin ulkoasioiden ja turvallisuuspolitiikan korkean edustajan yhteisen tiedonannon ”Euroopan ja Aasian yhteydet – EU:n strategian perusta” (JOIN(2018)0031),

— ottaa huomioon 9. maaliskuuta 2021 annetun komission tiedonannon ”2030 digitaalinen kompassi: eurooppalainen lähestymistapa digitaalista vuosikymmentä varten” (COM(2021)0118),

— ottaa huomioon komission puheenjohtajan Ursula von der Leyenin 15. syyskuuta 2021 unionin tilasta vuonna 2021 pitämän puheen,

— ottaa huomioon 3. joulukuuta 2021 annetun Euroopan ulkosuhdehallinnon ja Yhdysvaltojen ulkoministeriön yhteisen lehdistötiedotteen indopasifista aluetta koskevista korkean tason kuulemisista,

— ottaa huomioon Kambodžan 16. marraskuuta 2021 isännöimän Aasian ja Euroopan parlamentaarisen kumppanuuden 11. kokouksen,

— ottaa huomioon 12. maaliskuuta 2019 julkaistussa EU:n ja Kiinan suhteita koskevassa strategisessa katsauksessa esitetyn EU:n yhden Kiinan politiikan,

— ottaa huomioon EU:n ja Kiinan 30. joulukuuta 2020 periaatetasolla tekemän kattavan investointisopimuksen,

— ottaa huomioon 21. lokakuuta 2021 antamansa suosituksen komission varapuheenjohtajalle / unionin ulkoasioiden ja turvallisuuspolitiikan korkealle edustajalle EU:n ja Taiwanin poliittisista suhteista ja yhteistyöstä (1),

— ottaa huomioon 29. huhtikuuta 2021 antamansa suosituksen neuvostolle, komissiolle ja komission varapuheenjohtajalle / unionin ulkoasioiden ja turvallisuuspolitiikan korkealle edustajalle EU:n ja Intian suhteista (2),

— ottaa huomioon 26. helmikuuta 2018 annetun komission yksiköiden epävirallisen asiakirjan palautteesta ja jatkotoimista kauppaa ja kestävää kehitystä koskevien lukujen täytäntöönpanon ja valvonnan parantamiseksi EU:n vapaakauppasopimuksissa sekä siihen sisältyvän kauppaa ja kestävää kehitystä koskeviin lukuihin liittyvän 15-kohtaisen toimintasuunnitelman,

— ottaa huomioon 16. syyskuuta 2010 tehdyn Euroopan unionin ja sen jäsenvaltioiden sekä Korean tasavallan välisen vapaakauppasopimuksen (3),

— ottaa huomioon 19. lokakuuta 2018 tehdyn Euroopan unionin ja sen jäsenvaltioiden sekä Singaporen tasavallan välisen vapaakauppasopimuksen (4) ja sijoitussuojasopimuksen,

— ottaa huomioon 30. kesäkuuta 2019 tehdyn Euroopan unionin ja sen jäsenvaltioiden sekä Vietnamin sosialistisen tasavallan välisen vapaakauppasopimuksen (5) ja sijoitussuojasopimuksen,

— ottaa huomioon Euroopan unionin ja Japanin välisen talouskumppanuussopimuksen (6),

— ottaa huomioon Euroopan unionin ja Afrikan, Karibian ja Tyynenmeren valtioiden järjestön jäsenten välisen kumppanuussopimuksen,

— ottaa huomioon parhaillaan käynnissä olevat neuvottelut EU:n ja Australian, Uuden-Seelannin ja Indonesian välisistä vapaakauppasopimuksista sekä parhaillaan keskeytettyinä olevat neuvottelut EU:n ja Malesian, Thaimaan ja Filippiinien välisistä vapaakauppasopimuksista,

— ottaa huomioon 3. lokakuuta 2017 antamansa päätöslauselman EU:n poliittisista suhteista Kaakkois-Aasian maiden liittoon (ASEAN) (7),

— ottaa huomioon ASEANin ministerikokouksessa 21. tammikuuta 2019 tehdyn päätöksen perustaa EU:n ja ASEANin strateginen kumppanuus,

— ottaa huomioon 11. helmikuuta 2022 pidetyn ASEANin ja EU:n yhteistyösekakomitean 29. kokouksen,

— ottaa huomioon 22. kesäkuuta 2021 pidetyn Euroopan parlamentin ja ASEANin parlamenttien välisen yleiskokouksen (AIPA) alueiden välisen vuoropuhelun avajaiskokouksen,

— ottaa huomion 12. joulukuuta 2015 tehdyn Pariisin ilmastosopimuksen ja 11. joulukuuta 2019 annetun komission tiedonannon Euroopan vihreän kehityksen ohjelmasta (COM(2019)0640),

— ottaa huomioon 27. lokakuuta 2021 annetun komission kertomuksen EU:n kauppasopimusten täytäntöönpanosta ja noudattamisen valvonnasta (COM(2021)0654),

— ottaa huomioon 26. marraskuuta 2020 antamansa päätöslauselman EU:n kauppapolitiikan tarkastelusta (8),

— ottaa huomioon 20. toukokuuta 2021 antamansa päätöslauselman Kiinan vastapakotteista EU:n yhteisöille ja Euroopan parlamentin ja kansallisten parlamenttien jäsenille (9),

— ottaa huomioon 16. syyskuuta 2021 antamansa päätöslauselman EU:n uudesta Kiina-strategiasta (10),

— ottaa huomioon 21. tammikuuta 2021 antamansa päätöslauselman EU:n ja Aasian yhteyksistä (11),

— ottaa huomioon 9. kesäkuuta 2021 antamansa päätöslauselman vuoteen 2030 ulottuvasta EU:n biodiversiteettistrategiasta – Luonto takaisin osaksi elämäämme (12),

— ottaa huomioon 7. lokakuuta 2020 antamansa päätöslauselman yhteisen kauppapolitiikan täytäntöönpanosta – vuosikertomus 2018 (13),

— ottaa huomioon 18. toukokuuta 2017 antamansa päätöslauselman Euroopan unionin ja Korean tasavallan välisen vapaakauppasopimuksen täytäntöönpanosta (14),

— ottaa huomioon työjärjestyksen 54 artiklan,

— ottaa huomioon kalatalousvaliokunnan lausunnon,

— ottaa huomioon kansainvälisen kaupan valiokunnan mietinnön (A9-0170/2022),

A. ottaa huomioon, että indopasifisesta alueesta on tullut geopoliittinen ja geotaloudellinen realiteetti; ottaa huomioon, että alue on kasvavan taloudellisen, väestöllisen ja poliittisen painoarvonsa vuoksi keskeinen toimija kansainvälisen järjestyksen muovaamisessa ja maailmanlaajuisiin haasteisiin vastaamisessa; ottaa huomioon, että maailmantalouden painopiste on siirtynyt Atlantilta Tyynenmeren alueelle;

B. ottaa huomioon, että Euroopan ja indopasifisen alueen yhteenlaskettu osuus maailman tavara- ja palvelukaupasta on yli 70 prosenttia ja niiden osuus suorista ulkomaisista investoinneista on yli 60 prosenttia ja että niiden vuotuisen kaupan arvo oli 1,5 biljoonaa euroa vuonna 2019; ottaa huomioon, että indopasifinen alue tuottaa 60 prosenttia maailman bruttokansantuotteesta (BKT) ja sen osuus maailmanlaajuisesta talouskasvusta on kaksi kolmasosaa; ottaa huomioon, että EU on suurin investoija alueella, johon kuuluu neljä EU:n kymmenestä suurimmasta maailmanlaajuisesta kauppakumppanista eli Kiina, Japani, Etelä-Korea ja Intia (15);

C. ottaa huomioon, että EU:lla on tällä hetkellä kyseisellä alueella neljä kahdenvälistä kauppasopimusta (Japanin, Singaporen, Etelä-Korean ja Vietnamin kanssa), viisi strategista kumppanuutta (ASEANin, Kiinan, Intian, Japanin ja Etelä-Korean kanssa) ja kaksi yhteenliitettävyyskumppanuutta (Japanin ja Intian kanssa);

D. ottaa huomioon, että EU ja ASEAN avasivat uuden luvun pitkäaikaisissa suhteissaan solmimalla strategisen kumppanuuden joulukuussa 2020;

E. katsoo, että parlamenttien välisten suhteiden ja parlamentaarisen diplomatian vahvistamisen Euroopan parlamentin ja Kaakkois-Aasian parlamenttien välillä ASEANin parlamenttien välisen yleiskokouksen (AIPA) kautta olisi heijastettava EU:n ja ASEANin laajempien ja syvempien suhteiden tulevaa asialistaa; ottaa huomioon, että Euroopan parlamentti ja AIPA ovat luontevia kumppaneita, joilla on merkittäviä mahdollisuuksia edistää EU:n ja ASEANin suhteiden vahvistamista;

F. ottaa huomioon, että EU:n ja ASEANin suhteet pohjautuvat sääntöihin perustuvan kansainvälisen järjestyksen, toimivan ja kestävän monenvälisyyden sekä vapaan ja oikeudenmukaisen kaupan yhteisiin arvoihin ja periaatteisiin; ottaa huomioon, että ASEAN-alueelle tekevät eniten suoria ulkomaisia investointeja EU:hun sijoittautuneet yhteisöt; ottaa huomioon, että EU on ASEANin kolmanneksi suurin kauppakumppani ja että ASEAN kokonaisuudessaan on EU:n kolmanneksi suurin kauppakumppani Euroopan ulkopuolella; ottaa huomioon, että neuvottelut EU:n ja ASEANin välisestä vapaakauppasopimuksesta ovat olleet keskeytettyinä yhteisestä sopimuksesta vuodesta 2009 lähtien;

G. ottaa huomioon, että Korean toimet kauppaa ja kestävää kehitystä koskevan luvun täytäntöönpanemiseksi eivät ole optimaalisia; katsoo, että tarvitaan konkreettisempia parannuksia;

H. ottaa huomioon, että useat indopasifisen alueen maat ovat yleisen tullietuusjärjestelmän (GSP) mukaisista EU:n tullietuuksien edunsaajia, mikä helpottaa pääsyä EU:n markkinoille, ja että alueen vähiten kehittyneet maat ovat tullittoman ja kiintiöttömän ”kaikki paitsi aseet” -järjestelmän edunsaajia; ottaa huomioon, että Pakistan, Filippiinit ja Sri Lanka hyötyvät kestävää kehitystä ja hyvää hallintoa edistävästä erityisestä kannustusmenettelystä (GSP+); ottaa huomioon, että nämä välineet ovat näissä maissa edistäneet taloudellista kehitystä, ihmisoikeuksien ja työntekijöiden oikeuksien kunnioittamista, ympäristönsuojelua ja hyvää hallintoa koskevia parannuksia;

I. ottaa huomioon, että keskeisten toimijoiden välinen geopoliittinen kilpailu maailmanjärjestyksessä lisääntyy edelleen erityisesti Yhdysvaltojen ja Kiinan välillä ja sillä on merkittäviä vaikutuksia maailmankauppaan; ottaa huomioon, että viimeaikaiset tapahtumat ovat vaikuttaneet maailmanlaajuisesti kestäviin toimitusketjuihin ja kriittisten raaka-aineiden hankintaan, mikä on nostanut energian ja elintarvikkeiden hintoja; ottaa huomioon, että EU:n ja Kiinan suhteilla on monitahoinen luonne, jossa Kiina on yhteistyökumppani mutta myös taloudellinen ja systeeminen kilpailija monilla aloilla;

J. ottaa huomioon, että kattava ja edistyksellinen Tyynenmeren kumppanuussopimus (CPTPP) on avoin tulevaisuuteen suuntautuva kauppasopimus, jolla pyritään varmistamaan tasapuoliset toimintaedellytykset ja sääntöihin perustuva kauppaympäristö indopasifisella alueella ja joka tarjoaa mallin kaupan alueelliselle yhdentymiselle; ottaa huomioon, että Yhdysvallat vetäytyi sopimuksesta tammikuussa 2017 ja Kiina, Taiwan ja Yhdistynyt kuningaskunta esittivät virallisesti liittymispyynnön vuonna 2021;

K. ottaa huomioon, että ASEANin johtama ja myös Australian, Kiinan, Japanin, Korean tasavallan ja Uuden-Seelannin allekirjoittama RCEP-kumppanuus (Regional Comprehensive Economic Partnership) tuli voimaan tammikuussa 2022 luoden maailman suurimman kaupparyhmittymän; ottaa huomioon, että RCEP-kumppanuuden tavoitteena on edistää laajempaa alueellista yhteistyötä kaupan ja investointien sekä digitaalisen kaupan alalla ja samalla käsitellä sääntelykysymyksiä rajat ylittävän liikkuvuuden helpottamiseksi ja että siihen sisältyy vain vähän työelämän normeja ja ympäristöä koskevia määräyksiä;

L. ottaa huomioon, että covid-19-kriisi on kiihdyttänyt useita jo käynnissä olleita geopoliittisia suuntauksia; ottaa huomioon, että se on myös korostanut entistä tiiviimmän kansainvälisen yhteistyön tarvetta muun muassa terveydenhuoltoalalla; ottaa huomioon, että se on myös tuonut esiin puutteita jäsenvaltioiden talouksien häiriönsietokyvyssä ja haavoittuvuuksia globaaleissa toimitusketjuissa ja tehnyt selväksi, että monipuolistamista on lisättävä;

M. ottaa huomioon, että geopoliittinen todellisuus on muuttunut dramaattisesti sen jälkeen, kun Venäjä hyökkäsi Ukrainaan helmikuussa 2022, minkä vuoksi EU:n on entistä tärkeämpää ja kiireellisempää tehdä indopasifisen alueen kumppaneiden kanssa aiempaa tiiviimpää yhteistyötä, jotta voimme monipuolistaa kauppasuhteitamme, syventää yhteistyötämme kriittisten ja kehittyvien teknologioiden, digitaalisten kysymysten ja raaka-aineiden alalla, vahvistaa ja monipuolistaa toimitusketjuja ja niiden häiriönsietokykyä ja kestävyyttä sekä edistää vastaamista maailmanlaajuisiin haasteisiin;

N. ottaa huomioon, että ilmastonmuutos ja ympäristön pilaantuminen uhkaavat olemassaoloa indopasifisella alueella, Euroopassa ja muualla maailmassa; ottaa huomioon, että indopasifisella alueella ilmastonmuutoksesta johtuvista katastrofeista kärsi pelkästään vuonna 2021 yli 57 miljoonaa ihmistä (16);

O. ottaa huomioon, että kuten kauppapolitiikan uudelleentarkastelussa todetaan, EU tekee yhteistyötä kumppaniensa kanssa varmistaakseen, että yleismaailmallisista arvoista, kuten ihmisoikeuksien edistämisestä ja suojelusta, pidetään kiinni; toteaa, että tähän sisältyvät työelämän perusnormit, sosiaalinen suojelu, sukupuolten tasa-arvo sekä ilmastonmuutoksen ja biologisen monimuotoisuuden köyhtymisen torjunta;

P. ottaa huomioon, että EU:n syrjäisimmät alueet ja merentakaiset maat ja alueet, jotka ovat perustuslaillisesti sidoksissa sen jäsenvaltioihin, ovat tärkeä osa indopasifista aluetta koskevaa EU:n lähestymistapaa;

1. suhtautuu myönteisesti EU:n yhteistyöstrategiaan indopasifisella alueella, ja toteaa, että kestävä ja oikeudenmukainen kauppa ja investoinnit asetetaan siinä painopistealaksi; pitää olennaisen tärkeänä, että siinä keskitytään ensisijaisesti osallistavuuteen ja yhteistyöhön, joka perustuu yhteisiin arvoihin ja periaatteisiin, mukaan lukien sitoutuminen demokratian, ihmisoikeuksien ja oikeusvaltion kunnioittamiseen; kehottaa kehittämään EU:n strategista lähestymistapaa ja yhteistyötä indopasifisen alueen kanssa sellaisen monenvälisen ja sääntöihin perustuvan kansainvälisen järjestyksen pohjalta, jonka ytimessä on uudenaikaistettu Maailman kauppajärjestö ja joka perustuu avoimen kauppa- ja investointiympäristön, tasapuolisten toimintaedellytysten, vastavuoroisuuden ja molemminpuolisen hyödyn periaatteisiin; painottaa, että tämän uuden lähestymistavan olisi johdettava perustavanlaatuiseen uudelleensuuntaamiseen yhteisten etujen pohjalta, koska kyseinen alue on elintärkeä EU:n vauraudelle; toteaa, että indopasifisella alueella on merkittäviä vesiväyliä, joilla on ratkaiseva merkitys EU:n kaupalle, ja että 40 prosenttia EU:n ulkomaankaupasta kulkee Etelä-Kiinan meren kautta, minkä vuoksi valtamerten hallinnointi ja vakaus tällä alueella ovat yhteinen huolenaihe ja yhteistyöalue; korostaa tarvetta pitää indopasifinen alue kaikille vapaana ja avoimena sekä säilyttää meriliikenteen toimitusreitit vapaina ja avoimina noudattaen kaikilta osin kansainvälistä oikeutta, erityisesti Yhdistyneiden Kansakuntien merioikeusyleissopimusta (UNCLOS), ja merenkulun vapauden periaatetta;

2. kehottaa komissiota lujittamaan kumppanuuksia kaikkien asiaankuuluvien toimijoiden kanssa indopasifisella alueella ottaen huomioon alueen osien välisen dynamiikan ja erityispiirteet, jotka vahvistavat sääntöihin perustuvaa kansainvälistä järjestystä ja puuttuvat yhteisiin maailmanlaajuisiin haasteisiin, ja kehottaa komissiota tekemään tiivistä yhteistyötä indopasifisen alueen samanmielisten kumppanien kanssa arvoketjujen vahvistamiseksi lujittamalla talouksien häiriönsietokykyä ja kestävyyttä, edistämällä kiertotaloutta, monipuolistamalla kauppasuhteita, jotta voidaan vähentää strategisia riippuvuussuhteita kriittisissä toimitusketjuissa keskittyen erityisesti teknologioihin, raaka-aineisiin ja maataloustuotteisiin, pyrkimällä nykyisten kauppasopimusten täysimääräiseen täytäntöönpanoon ja parempaan noudattamisen valvontaan, saattamalla päätökseen käynnissä olevat kauppaneuvottelut ja kehittämällä yhteistyötä strategisilla aloilla; korostaa, että on tärkeää tehdä yhteistyötä samanmielisten indopasifisen alueen maiden kanssa teknisten ja teollisten standardien laatimiseksi, jotta EU:n asemaa maailmanlaajuisena standardien asettajana voidaan edelleen vahvistaa; korostaa, että on tärkeää kehittää uusia digitaalisia kumppanuussopimuksia, jotka perustuvat tietosuojan tason riittävyyttä koskeviin päätöksiin, alkaen Japanista, Korean tasavallasta ja Singaporesta; kehottaa lisäksi komissiota tekemään tiivistä yhteistyötä indopasifisen alueen kumppaneiden kanssa suunnitellun due diligence -kehyksen täytäntöönpanossa;

3. muistuttaa, että EU on sitoutunut valvomaan naisten oikeuksien ja ihmisoikeuksien toteutumista ja seuraamaan myöntämiensä tullietuuksien sukupuolivaikutuksia; toistaa tukevansa sukupuolinäkökulman valtavirtaistamista kauppapolitiikassa ja kehottaa toteuttamaan tehokkaita toimenpiteitä naisten hyväksikäytön torjumiseksi vientiin suuntautuneilla teollisuudenaloilla;

4. korostaa, että EU:n olisi hyödynnettävä paremmin ja strategisemmin taloudellista vaikutusvaltaansa ottaen samalla huomioon kumppaneidensa poliittiset ja taloudelliset erityispiirteet sekä niiden edut, jotta se voi saavuttaa geopoliittiset ja muutoksiin tähtäävät tavoitteensa; katsoo, että sen olisi käytettävä tähän tarkoitukseen kaikkia yhdennettyjä poliittisia välineitään GSP-mekanismi mukaan luettuna, sekä edistettävä kestävää kehitystä koskevia maailmanlaajuisia standardeja, Agenda 2030 -toimintaohjelmaa ja kestävän kehityksen tavoitteita, kiertotaloutta, ihmisoikeuksia, etnisten ja uskonnollisten vähemmistöjen oikeudet mukaan luettuina, työelämäoikeuksia, Kansainvälisen työjärjestön (ILO) yleissopimuksia, sukupuolten tasa-arvoa, hyvää hallintoa, ilmastonmuutoksen torjuntaa ja Pariisin sopimuksen täytäntöönpanoa, metsäkadon ja biologisen monimuotoisuuden häviämisen torjuntaa sekä kestävää kalastusta;

5. kehottaa panemaan nopeasti täytäntöön äskettäin hyväksytyn EU:n Global Gateway -strategian koordinoidusti indopasifista aluetta koskevan strategian kanssa, jotta voidaan edistää kestäviä yhteyksiä indopasifisella alueella ja sen kanssa; pitää tässä yhteydessä myönteisenä saavutettua edistystä yhteenliitettävyyskumppanuuksissa Japanin ja Intian kanssa; kannattaa yhteenliitettävyyskumppanuuden perustamista ASEANin kanssa sen liittämiseksi ASEANin nykyiseen yhteyksiä koskevaan yleissuunnitelmaan; pyrkii lisäämään yhteistyötä muiden alueellisten kumppaneiden, kuten Australian ja Korean tasavallan, kanssa; korostaa, että maailmanlaajuinen Global Gateway -strategia on yhdistettävä muihin luotettavia yhteyksiä koskeviin aloitteisiin, kuten Build Back Better World -aloitteeseen ja Blue Dot Network -konseptiin, ja että lisäksi on edistettävä korkealaatuista infrastruktuuria koskevaa yhteistyötä neljänvälisen QUAD-turvallisuusvuoropuhelun kanssa;

Voimassa olevat vapaakauppasopimukset ja sijoitussuojasopimukset: noudattamisen valvonta, täytäntöönpano ja päivittäminen

6. pitää myönteisenä, että EU:n ja Etelä-Korean kahdenvälinen kauppa on kasvanut merkittävästi sen jälkeen, kun vapaakauppasopimus tuli voimaan vuonna 2011; on tyytyväinen Etelä-Korean viimeaikaisiin toimiin ILO:n yleissopimusten nro 29, 87 ja 98 ratifioimiseksi ja panemiseksi täytäntöön sekä kaupan ja kestävän kehityksen asiantuntijapaneelin antaman raportin johdosta toteutettuihin työlainsäädännön muutoksiin; odottaa ratifiointien konkreettista täytäntöönpanoa; muistuttaa, että paneeli panee merkille, että vapaakauppasopimuksen tekstissä ei ole ILO:n yleissopimusten ratifiointiin liittyviä nimenomaisia tavoitteita ja virstanpylväitä; kehottaa Etelä-Koreaa toteuttamaan nopeasti tarvittavat toimenpiteet jäljellä olevan ILO:n yleissopimuksen nro 105 ratifioimiseksi ja jatkamaan edistymistä sukupuolten tasa-arvon ja naisten oikeuksien alalla; kannattaa EU:n ja Etelä-Korean välisen puolijohteita koskevan yhteistyön lisäämistä;

7. kehottaa niitä EU:n jäsenvaltioita, jotka eivät ole vielä ratifioineet lokakuussa 2018 allekirjoitettuja EU:n ja Singaporen välistä sijoitussuojasopimusta ja kumppanuus- ja yhteistyösopimusta, tekemään sen, erityisesti kun otetaan huomioon Singaporen merkitys EU:n suurimpana suorien ulkomaisten investointien kohdemaana Aasiassa, sillä EU:n suorien ulkomaisten investointien määrä Singaporessa oli 256 miljardia euroa vuoden 2020 lopussa; kehottaa Singaporea tehostamaan toimiaan ILO:n keskeisten yleissopimusten ratifioimiseksi ja panemiseksi täytäntöön;

8. katsoo, että EU:n ja Japanin talouskumppanuussopimuksella on ollut ratkaiseva merkitys kestävämmän kaupan luomisessa; pitää myönteisenä, että EU:n Japaniin suuntautuvassa viennissä etuuksien käyttöasteet nousivat vuonna 2020; kehottaa aloittamaan neuvottelut tietovirtoja koskevien määräysten sisällyttämisestä talouskumppanuussopimukseen; korostaa, että edistystä on saavutettu maantieteellisten merkintöjen luettelon laajentamisessa molempien osapuolten osalta, Japanin EU:n viejille avaamien tariffikiintiöiden käyttöasteiden suhteen ja Japanin osalta ILO:n yleissopimuksen nro 105 ratifioinnissa; korostaa, että sopimuksen täytäntöönpanossa on edistyttävä nopeasti lisää myös palvelukaupan vapauttamisen ja ILO:n yleissopimuksen nro 111 ratifioinnin osalta; kehottaa jälleen tarkistamaan kauppaa ja kestävää kehitystä koskevaa lukua varhaisessa vaiheessa sen täytäntöönpanoa koskevien määräysten vahvistamiseksi;

9. kehottaa jäsenvaltioita ratifioimaan EU:n ja Vietnamin välisen sijoitussuojasopimuksen, jotta se tulee voimaan ja luo suotuisat olosuhteet EU:n investointien lisäämiseksi Vietnamissa ja laajemmin alueella etenkin aloilla, joilla edistetään vihreää siirtymää ja kiertotaloutta; korostaa kauppaa ja kestävää kehitystä koskevan luvun merkitystä EU:lle ja kehottaa saattamaan sisäisten neuvoa-antavien ryhmien perustamisen nopeasti päätökseen; palauttaa mieliin ihmisoikeusloukkauksiin liittyvät huolenaiheet; katsoo, että Vietnamin rikoslain tarkistaminen on tärkeää, jotta varmistetaan ILO:n keskeisten yleissopimusten tehokas täytäntöönpano; kehottaa Vietnamia saattamaan päätökseen keskeiset työmarkkinauudistuksensa sopimuksen mukaisesti ja varmistamaan nopeasti ILO:n yleissopimuksen nro 87 ratifioinnin vuoteen 2023 mennessä; kehottaa Vietnamia jatkamaan työtään EU:n jäsenvaltioiden yhdenvertaisen kohtelun toteutumiseksi lääkkeiden osalta ja takaamaan terveys- ja kasvinsuojelumääräysten täysimääräisen täytäntöönpanon;

10. kehottaa jatkamaan toimia, joilla lisätään yritysten, sidosryhmien, kansalaisyhteiskunnan, työmarkkinaosapuolten ja kansalaisten tietoisuutta alueen nykyisistä vapaakauppasopimuksista ja niiden tarjoamista mahdollisuuksista; kehottaa tarvittaessa vahvistamaan teknistä ja taloudellista tukea, jotta kumppanimaita voidaan auttaa panemaan vapaakauppasopimukset ja erityisesti kauppaa ja kestävää kehitystä koskevat luvut tehokkaasti täytäntöön; kehottaa komissiota tekemään yhteistyötä indopasifisen alueen kumppaneidemme kanssa myös kauppaa ja kestävää kehitystä koskevan uudelleentarkastelun yhteydessä;

11. muistuttaa parlamentaarisen diplomatian merkityksestä EU:n ja ASEANin jäsenvaltioiden välisten vapaakauppasopimusneuvottelujen nopeuttamisessa;

Neuvoteltavina ja/tai ratifioitavina olevat kahdenväliset vapaakauppasopimukset (myönteinen kauppapoliittinen ohjelma)

12. kehottaa edistymään merkittävästi neuvotteluissa EU:n ja Australian sekä EU:n ja Uuden-Seelannin vapaakauppasopimuksista ja saattamaan ne päätökseen vuoden 2022 puoliväliin mennessä, jotta Euroopan parlamentti voi asianmukaisesti ratifioida nämä tasapainoiset sopimukset meneillään olevalla vaalikaudella, kuitenkin niin, ettei sopimusten sisältöä vaaranneta aikataulusyistä; katsoo, että erityisesti nykyisessä geopoliittisessa tilanteessa on äärimmäisen tärkeää, että demokratiat vahvistavat keskinäisiä suhteitaan myös kaupan alalla; korostaa kattavan ja täytäntöönpanokelpoisen kauppaa ja kestävää kehitystä koskevan luvun merkitystä ja muistuttaa, että Pariisin sopimus on välttämätön lauseke, jotta voidaan ottaa huomioon tavoite päästä sopimukseen, joka voi toimia esimerkkinä näillä aloilla; toistaa, että on tarpeen ottaa huomioon maatalousalan erityispiirteet ja herkkyys ja varmistaa maantieteellisten merkintöjen suoja molemmissa maissa;

13. pitää myönteisenä päätöstä käynnistää uudelleen Intian kanssa neuvottelut kattavasta ja molempia osapuolia hyödyttävästä kauppasopimuksesta, joka edistää yhteisiä demokraattisia arvoja ja ihmisoikeuksia, työntekijöiden keskeisiä oikeuksia ja sukupuolten tasa-arvoa, sitoutumista edistämään osallistavaa, johdonmukaista ja sääntöihin perustuvaa maailmanjärjestystä, toimivaa monenvälisyyttä ja kauppaa ja kestävää kehitystä koskevan luvun tehostettua täytäntöönpanoa keskittyen ilmastonmuutoksen ja biologisen monimuotoisuuden häviämisen torjuntaan; pitää myönteisenä päätöstä aloittaa neuvottelut erillisestä sijoitussuojasopimuksesta ja maantieteellisistä merkinnöistä tehtävästä sopimuksesta; pitää myönteisenä EU:n ja Intian välisten pysyvien rakenteiden, kuten korkean tason vuoropuhelujen, perustamista useilla aloilla; pitää myönteisenä Intian sitoutumista sisältöä ja aikataulua koskevien EU:n tavoitteiden täyttämiseen; suhtautuu myönteisesti puheenjohtaja von der Leyenin ja pääministeri Modin yhteiseen ehdotukseen EU:n ja Intian kauppa- ja teknologianeuvoston perustamisesta;

14. korostaa, että EU:n on käynnistettävä Kiinan kanssa laaja-alainen vuoropuhelu, jossa se puolustaa tiukasti etujaan ja arvojaan, ottaen huomioon tämänhetkisen geopoliittisesti haastavan maailmanlaajuisen tilanteen, mukaan lukien Venäjän hyökkäys Ukrainaan; painottaa, että Kiina on EU:lle yhteistyö- ja neuvottelukumppani mutta yhä useammilla aloilla myös kilpailija ja systeeminen kilpailija; toistaa 16. syyskuuta 2021 antamassaan EU:n uutta Kiina-strategiaa koskevassa päätöslauselmassa esittämänsä kehotuksen, jonka mukaan EU:n olisi kehitettävä määrätietoisempi, kattavampi ja johdonmukaisempi EU:n Kiina-strategia, joka yhdistää kaikki jäsenvaltiot ja muokkaa suhteita Kiinaan koko EU:n edun mukaisesti; korostaa, että tämän strategian olisi edistettävä sääntöihin perustuvaa monenvälistä järjestystä, siinä olisi asetettava keskeiseen asemaan EU:n arvojen ja etujen puolustaminen ja sen olisi perustuttava kolmeen periaatteeseen: yhteistyöhön silloin kun se on mahdollista, kilpailuun silloin kun se on tarpeellista ja vastakkainasetteluun silloin kun se on välttämätöntä; korostaa, että on erityisen tärkeää toimia yhdessä Kiinan kanssa yhteisten haasteiden ratkaisemiseksi ja tehdä yhteistyötä yhteistä etua koskevissa kysymyksissä, kuten ilmastonmuutoksen torjunnassa; toteaa, että Kiinan tuki oli ratkaisevan tärkeää Pariisin sopimuksen tekemiselle;

15. toteaa, että Kiinan jatkuva viivyttely WTO:n kaikkien sääntöjen noudattamisessa vaikeuttaa edelleen EU:n ja Kiinan välisiä kauppasuhteita; katsoo, että tärkeimmät ratkaistavat kysymykset ovat eurooppalaisten yritysten moninaiset esteet pääsyssä Kiinan markkinoille, teollis- ja tekijänoikeuksien suojelu, väärentäminen, tuoteturvallisuuteen liittyvät huolenaiheet, sosiaaliset ja ympäristönormit, pakolliset teknologian siirrot, pakonalaiset yhteisyritykset, epäoikeudenmukaiset tuet ja valtion omistamien yritysten epäreilu kilpailu;

16. toteaa, että keskustelut EU:n ja Kiinan välisen kattavan investointisopimuksen ratifioinnista on keskeytetty Euroopan parlamentissa, koska Kiina on päättänyt asettaa pakotteita muun muassa viidelle Euroopan parlamentin jäsenelle ja ihmisoikeuksien alivaliokunnalle, jotka ovat arvostelleet Kiinan ihmisoikeustilannetta; korostaa, että Euroopan parlamentti ei voi aloittaa kattavan investointisopimuksen käsittelyä ja ratifiointia ennen kuin Kiinan Euroopan parlamentin jäseniin ja EU:n toimielimiin kohdistamat pakotteet on poistettu; muistuttaa lisäksi, että Kiina on painostanut jäsenvaltioita, kuten Liettuaa, pakottein, ja tuomitsee painokkaasti tällaisen käytännön; muistuttaa, että on olennaisen tärkeää, että Kiina noudattaa kansainvälisiä normeja, myös silloin kun kyseessä ovat sen vaikutus ilmastoon, ympäristö, biologinen monimuotoisuus, köyhyys, terveys, työntekijöiden oikeudet ja ihmisoikeudet sekä laittoman, ilmoittamattoman ja sääntelemättömän kalastuksen ehkäiseminen ja torjunta;

17. kehottaa EU:ta käynnistämään Taiwanin kanssa jäsennellyn vuoropuhelun yhteistyöstä vihreän teknologian ja digitaalitalouden alalla, puolijohdeteollisuus mukaan luettuna, jotta voidaan allekirjoittaa yhteisymmärryspöytäkirja, joka hyödyttää sekä EU:ta että Taiwania; toistaa komissiolle osoittamansa kehotuksen aloittaa pikaisesti vaikutustenarviointi, julkinen kuuleminen ja selvitystyö kahdenvälisestä investointisopimuksesta Taiwanin kanssa kahdenvälisten taloussuhteiden syventämistä koskevien neuvottelujen valmistelemiseksi; kehottaa komissiota myös tarkastelemaan mahdollisuuksia edistää yhteistyötä Taiwanin kanssa häiriönsietokykyisten toimitusketjujen alalla; korostaa, että Taiwan on WTO:n jäsen; kehottaa tiivistämään yhteistyötä maailmanlaajuisissa terveyskriiseissä ja lääkintätarvikkeiden kaupassa;

18. pitää myönteisenä, että Indonesian kanssa käydyissä neuvotteluissa kattavasta talouskumppanuussopimuksesta on edistytty viime aikoina muun muassa kestävyyteen liittyvillä aloilla ja että molemmat osapuolet ovat uudelleen sitoutuneet tämän sopimuksen tekemiseen; korostaa, että Maailmanpankin mukaan ( 17 ) sopimus voisi kasvattaa Indonesian BKT:tä 2,13 prosenttia vuoteen 2030 mennessä; korostaa, että ennen kuin sopimus voidaan tehdä, on välttämätöntä harkita lisätoimia, jotka liittyvät erityisesti kestävyyteen, metsäkatoon, jonka osalta painopisteenä on palmuöljy, sovellettavampaan kauppaa ja kestävää kehitystä koskevaan lukuun sekä Pariisin sopimukseen;

19. muistuttaa, että Filippiinit on alemman tulotason maa, joka on EU:n GSP+-mekanismin edunsaaja; muistuttaa, että Filippiinien on vuodesta 2024 lähtien haettava GSP+-etuja uudelleen uuden yleistä tullietuusjärjestelmää koskevan asetuksen mukaisesti; panee merkille, että vuonna 2015 Filippiinien kanssa aloitetut neuvottelut kahdenvälisestä kauppa- ja investointisopimuksesta on keskeytetty; palauttaa mieliin ihmisoikeusloukkauksiin liittyvät vakavat huolenaiheet; muistuttaa, että neuvotteluja olisi jatkettava vasta, kun ihmisoikeuksien, hyvän hallinnon ja oikeusvaltion osalta huolestuttava ja kriittinen tilanne on parantunut;

20. panee merkille, että neuvottelut kahdenvälisestä kauppa- ja investointisopimuksesta Malesian kanssa ovat olleet keskeytettyinä vuodesta 2012 lähtien; kehottaa Malesian viranomaisia ottamaan kantaa neuvottelujen mahdolliseen jatkamiseen ja kehottaa molempia osapuolia arvioimaan kestävään kehitykseen liittyvän vaikutustenarvioinnin tuloksia; korostaa, että ennen neuvottelujen mahdollista jatkamista maan ihmisoikeustilanteen olisi parannuttava konkreettisesti;

21. panee merkille, että neuvottelut kahdenvälisestä kauppa- ja investointisopimuksesta Thaimaan kanssa aloitettiin vuonna 2013 ja keskeytettiin vuonna 2014; toteaa, että EU on viime vuosina toteuttanut toimia laajentaakseen yhteistyötään Thaimaan kanssa; korostaa, että on tärkeää ryhtyä neuvoston vuonna 2019 antamien päätelmien mukaisesti toimiin, jotta voidaan jatkaa neuvotteluja kunnianhimoisesta ja kattavasta vapaakauppasopimuksesta, ja kehottaa Thaimaan viranomaisia antamaan selkeitä viitteitä tältä osin ja sitoutumaan rakenneuudistuksiin; korostaa, että ennen kattavaa vapaakauppasopimusta koskevien neuvottelujen mahdollista jatkamista maan demokratiatilanteen olisi parannuttava konkreettisesti;

22. kehottaa komissiota seuraamaan tiiviisti Myanmarin tilannetta vuoden 2021 vallankaappauksen jälkeen ja arvioimaan, olisiko käynnistettävä tutkimus ”kaikki paitsi aseet” -järjestelyn kauppaetuuksien mahdolliseksi peruuttamiseksi Myanmarilta;

23. kehottaa komissiota ja Kambodžan viranomaisia pyrkimään yhteisymmärrykseen toimista, jotka on toteutettava niiden edellytysten saavuttamiseksi, jotka mahdollistavat ”kaikki paitsi aseet” -järjestelyn kauppaetuuksien palauttamisen Kambodžalle järjestelyn puitteissa;

24. suhtautuu myönteisesti yleistä tullietuusjärjestelmää koskevan asetuksen tarkistamiseen; korostaa, että nykyisten GSP+-järjestelyyn liittyvien etujen saajamaiden ja alemman keskitulotason maiksi nousevien ”kaikki paitsi aseet” -järjestelyn piiriin kuuluvien maiden on haettava (uudelleen) GSP+-asemaa uuden yleistä tullietuusjärjestelmää koskevan asetuksen nojalla; kehottaa alueen GSP-, GSP+- ja ”kaikki paitsi aseet” -järjestelyn edunsaajamaita sitoutumaan ihmisoikeuksia, työntekijöiden oikeuksia, ympäristöä, hyvää hallintoa ja kestävää kehitystä koskevien kansainvälisten sitoumustensa tosiasiallisen täytäntöönpanon vahvistamiseen;

25. suhtautuu myönteisesti pitkään odotettuun periaatteelliseen päätökseen EU:n kansainvälisten julkisten hankintojen välineestä (IPI), jolla pyritään vastavuoroisuuden ja tasapuolisten toimintaedellytysten saavuttamiseen kansainvälisillä hankintamarkkinoilla; korostaa tarvetta vahvistaa edelleen EU:n kaupan suojatoimien välineistöä hyväksymällä nopeasti vahva ulkomaisia tukia koskeva asetus ja omaksumalla uudella pakottamisen vastaisella välineellä selkeä kanta kolmansien maiden asettamia talouspakotteita, kuten Kiinan Liettuaa vastaan vuoden 2021 lopulla kohdistamat kohtuuttomat pakotteet, vastaan;

EU:n suhtautuminen alueellisiin ja monenvälisiin suhteisiin ja neuvotteluihin

26. kehottaa lisäämään yhteistyötä ASEANin ja sen jäsenvaltioiden kanssa sekä kehittämään ja edistämään EU:n ja ASEANin strategista kumppanuutta; kehottaa kumpaakin osapuolta hyödyntämään EU:n ja ASEANin kahdenvälisen suhteen 45-vuotisjuhlan yhteyteen vuodeksi 2022 suunnitellun EU:n ja ASEANin huippukokouksen tarjoaman otollisen tilaisuuden ja esittämään tulevalle kaudelle uuden EU:n ja ASEANin välisen toimintasuunnitelman, jolla edistetään monitahoisen yhteistyön lisäämistä keskeisillä aloilla; korostaa tarvetta elvyttää aloite alueiden välisestä EU:n ja ASEANin vapaakauppasopimuksesta, joka perustuisi yhteisiin arvoihin ja periaatteisiin kestävä kehitys ja perusoikeuksien ja sukupuolten tasa-arvon edistäminen mukaan luettuina, kunhan ehdot täyttyvät; kehottaa luomaan 45-vuotiskokoukselle parlamentaarisen ulottuvuuden ja toistaa aikomuksensa perustaa EU:n ja ASEANin parlamentaarinen edustajakokous kumppanuuden demokraattisen ulottuvuuden vahvistamiseksi;

27. kehottaa omaksumaan uuden strategisen lähestymistavan kattavaan ja edistykselliseen Tyynenmeren kumppanuussopimukseen keskeisenä osana EU:n indopasifista aluetta koskevaa strategiaa, korostaa, että tiiviimpi yhteistyö antaisi EU:lle mahdollisuuden saada merkittäviä taloudellisia etuja, jotka liittyvät mahdollisiin hyvinvointihyötyihin, toimitusketjujen monipuolistamiseen ja strategisten riippuvuussuhteiden vähentämiseen, ja mahdollisuuden jatkaa standardien muokkaamista indopasifisella alueella ja maailmanlaajuisesti; tähdentää, että EU:n olisi tutkittava mahdollisuutta liittyä kattavaan ja edistykselliseen Tyynenmeren kumppanuussopimukseen tulevaisuudessa ja myös kartoitettava mahdollisuuksia yhdistää kumppaneiden kanssa tehdyt olemassa olevat sopimukset esimerkiksi niiden alkuperäsääntöpöytäkirjojen avulla, jotta voidaan lisätä näiden sopimusten etuuskohtelun käyttöastetta ja maksimoida niistä saatava lisäarvo;

28. kehottaa komissiota seuraamaan edelleen perusteellisesti RCEP-kumppanuuden suoria taloudellisia vaikutuksia EU:n talouteen ja arvioimaan sen pitkän aikavälin strategisia ja geopoliittisia vaikutuksia;

o

o o

29. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, ASEANin pääsihteerille, ASEANin parlamentaarisen edustajakokouksen pääsihteerille ja asianomaisten indopasifisen alueen maiden hallituksille ja parlamenteille.

(1) EUVL C 184, 5.5.2022, s. 170.

(2) EUVL C 506, 15.12.2021, s. 109.

(3) EUVL L 127, 14.5.2011, s. 6.

(4) EUVL L 294, 14.11.2019, s. 3.

(5) EUVL L 186, 12.6.2020, s. 3.

(6) EUVL L 330, 27.12.2018, s. 3.

(7) EUVL C 346, 27.9.2018, s. 44.

(8) EUVL C 425, 20.10.2021, s. 155.

(9) EUVL C 15, 12.1.2022, s. 170.

(10) EUVL C 117, 11.3.2022, s. 40.

(11) EUVL C 456, 10.11.2021, s. 117.

(12) EUVL C 67, 8.2.2022, s. 25.

(13) EUVL C 395, 29.9.2021, s. 14.

(14) EUVL C 307, 30.8.2018, s. 109.

(15) 16. syyskuuta 2021 annettu yhteinen tiedonanto EU:n yhteistyöstrategiasta indopasifisella alueella (JOIN(2021)0024).

(16) Observer Research Foundation, ”Climate change and geostrategic ocean governance in the Indo-Pacific”, 14. tammikuuta 2022.

(17) Ks. World Bank Policy Research Working Paper ”Economic and Distributional Impacts of Free Trade Agreements. The Case of Indonesia”, s. 9.